Krajniak, Milan, minister práce, sociálnych vecí a rodiny SR (2022-10-04):
Ďakujem pekne. Vážení páni poslanci, ktorí ste vystúpili v rozprave, oceňujem vecný tón a ja budem takisto vecný. Ale musím byť kritický, žiaľ, a odrazím sa presne od toho, s čím pán poslanec Viskupič skončil. Ja oceňujem tú verbálnu podporu, ktorú opoziční poslanci SaS, SMER-u, Republiky vyjadrili tomuto návrhu. Ale, žiaľ, podľa zákona o rozpočtových pravidlách nie je možné vyplatiť tie 14. dôchodky, bez, bez zmeny zákona o štátnom rozpočte. To znamená, že ja vlastne vás chcem poprosiť a vítam tú podporu, že aby sme to posunuli do druhého čítania a potom my budeme riešiť, že ako to, ako to urobiť tak, aby, aby vôbec sme tie 14. dôchodku mohli vyplatiť. Tu nejde o to, že Sociálna poisťovňa, áno, chvalabohu, je v dobrej kondícii, možno bude mať napriek kríze najlepší rok v histórii tento rok. Alebo určite to bude jeden z úplne najlepších rokov. Čiže tam neni problém s tým, že by Sociálna poisťovňa nemala keš, nemala proste dostatok hotovosti na to, aby to vyplatila. Ide o to, že zákon o štátnom rozpočte nám stanovuje nejaké limity výdavkov. A ja sa obávam, že bez vyriešenia tohto problému nebudeme vedieť tie 14. dôchodky vyplatiť. Druhá vec, ktorú by som sa odrazil, pán poslanec Richter, keď ste spomínali, že bude treba robiť aj ďalšie veci na pomoc seniorom. A nielen seniorom. To je znovu to, čo chcem povedať, veď na to, aby sme to mohli urobiť potrebujeme urobiť novelu zákona o štátnom rozpočte, ktorú ste pred pár hodinami nepodporili, aby sme zvýšili ten limit výdavkov, ktoré na to môžme dať. Ťažko môžte na jednej strane hovoriť, že bolo by treba ešte pomôcť tomu, tomu, tomu, urobiť nejaké ďalšie opatrenia na pomoc seniorom. Ale keď nepodporíte to, že aby to z hľadiska zákona o rozpočtových pravidlách, pravidiel bolo možné, tak ťažko sa s tým dá niečo urobiť. Teraz ešte vecne, pán poslanec Richter, k tomu, čo ste hovorili. Vy ste hovorili, že český model sa vám páči, lebo česká vláda istým spôsobom predfinancovávala tou valorizáciou dôchodcov. A my sme urobili to isté, akurát sme to neurobili prostredníctvom valorizácie, ale prostredníctvom toho, že sme predsunuli 13. dôchodok, teraz dávame vlastne alebo navrhujeme ďalšiu mimoriadnu inflačnú pomoc dôchodcom alebo 14. dôchodok, keď to tak nazveme. Keď si spočítate, koľko peňazí takýmto spôsobom dáme na podporu dôchodcov, nielen seniorov, ale aj invalidných dôchodcov a sirotských dôchodcov, no tak si myslím, že to výhodnejšie pre našich seniorov ako ten český model, a to najmä preto, že aj 13., aj tento 14. dôchodok je urobený ako sociálne opatrenie. Ja si myslím, práveže je to dobré, že to nie je klasický dôchodok, pretože takýmto spôsobom máme možnosť najviac pomôcť tým, ktorí majú najnižšie príjmy. Práve tým 360-tisícom, o ktorých ste hovorili, že sú pod 430 eur, práve tým dáme najviac. Keby to valorizácia, práve im by sme dali najmenej. A toto bol aj môj argument, s ktorým som argumentoval zástupcom Združenia kresťanských seniorov a Jednoty dôchodcov Slovenska ako dvoch najväčších organizácií dôchodcovských, že prečo si myslím, že tento typ pomoci je výhodnejší, sociálne lepší v tom danom momente, lebo najviac pomôže tým najchudobnejším dôchodcom. Posledná poznámka, ktorú by som chcel povedať, alebo dve ešte. Ešte jedna poznámka je takáto. Pán poslanec, my môžeme pomáhať dôchodcom nielen tým, že im zvýšime príjmy, ale rovnakým spôsobom a možno ešte účinnejšie v tom, že zoškrtáme výdavky, ktoré musia mať, alebo obmedzíme nárast tých výdavkov, ktoré sú. A práve tie peniaze z novely štátneho rozpočtu mali ísť dvomi spôsobmi k seniorom. Po prvé, v prípade, ak by to bolo potrebné, už na konci tohto roka im vyplatiť isté predfinancovanie ako vankúš na ten nárast energií, ktorý hrozí po novom roku. To znamená, to je jedna časť, čo sa týka teda veľa dôchodcovských domácností. Ja by som si tipol že možno 80 %. Samozrejmé, že k tomu máme aj rodiny s deťmi a k tomu máme aj rodiny domácností, ktoré sú bez detí, ale podľa mňa tak 80 % dôchodcovských domácností zatiaľ na základe tých našich prepočtov by sa toto mohlo týkať. A to znovu nebudem môcť urobiť bez novely zákona o štátnom rozpočte. My sme si to nevymysleli, že proste nemáme čo robiť, tak dávame do parlamentu novelu zákona o štátnom rozpočte. Tak keď chceme dať vyššiu pomoc, musíme urobiť novelu zákona a zdvihnúť výdavkové limity v rozpočte. No a teraz posledná poznámka, sám ste hovorili, že vy ste boli ministrom práce, sociálnych vecí a rodiny alebo vaša vláda fungovala, teraz to tak poviem, že v dobrých časoch. V 2013 ste dali mimoriadnych dôchodkov 68 miliónov na pomoc dôchodcom. V 2014: 81, v 2015: znovu 81, v 2016: 90, v 2017: 75, v 2018: 80, v 2019: 150. V dobrých časoch, keď ekonomika dobre fungovala, hospodársky rast fungoval, nezamestnanosť sa znižovala. My sme v roku 2020 v inflačnom dali 300 miliónov, v 2021 300 miliónov navyše riadnych dôchodkov a v tomto roku dokopy, ak nakoniec vyriešime ten problém a podarí sa nám nejakým spôsobom novelizovať rozpočet, tak to bude v tomto roku 750 miliónov. 750 miliónov, ktoré idú iba seniorom, sú určené iba seniorom a ktorými predfinancovávame podobne ako česká vláda tú valorizáciu, ktorá príde 1. januára. A v rozpočte na budúci rok, v tom, ktorý sa pripravuje, máme viac ako 500 miliónov zatiaľ na výplatu peňazí určených iba pre seniorov mimo tej valorizácie, mimo riadnych dôchodkov už aj po započítaní valorizácie. Čiže určite si uvedomujeme, že seniori sú tá kategória občanov, ktorým musíme pomôcť. Ja ako minister práce, sociálnych vecí a rodiny súčasne musím urobiť to, a vždy na to hľadím tak, že máme tu 1,1 milióna starobných dôchodcov a máme na Slovensku 1,1 milióna nezaopatrených detí. To znamená, že ja chcem, aby v spoločnosti bola rovnováha v tom, aby tie peniaze, ktorými podporujeme rodiny s deťmi, boli v rovnováhe s tými peniazmi, ktorými podporujeme seniorov, lebo to je rozumné, tak má štát fungovať. Peniaze pre seniorov sú výraz istej úcty a ohodnotenia a dôstojnosti, ktorú majú seniori za to, čo pre túto spoločnosť urobili, požívať na Slovensku. Ale súčasne musíme aj istým spôsobom investovať do tých, ktorí tvoria budúcnosť tohto štátu a tohto národa. Preto ja sa vždy snažím, zatiaľ to tak je, pri tom návrhu alebo pri príprave toho rozpočtu na budúci rok, aby tie sumy boli vyvážené. To znamená, že to, čo dávame dôchodcom, aby sme investovali aj do detí a opačne, aby sme to, čo investujeme do detí, aby sme aj seniorom vyjadrili úctu za to, čo pre túto spoločnosť urobili. Ďakujem pekne.